自桂林奉使江陵途中感懷寄獻尚書
作者：李商隱
朝代：唐

paragraphs: 下客依蓮幕，明公念竹林。
縱然膺使命，何以奉徽音。
投刺雖傷晚，酬恩豈在今。
迎來新瑣闥，從到碧瑤岑。
水勢初知海，天文始識參。
固慚非賈誼，惟恐後陳琳。
前席驚虛辱，華樽許細斟。
尚憐秦痔苦，不遣楚醪沈。
既載從戎筆，仍披選勝襟。
瀧通伏波柱，簾對有虞琴。
宅與嚴城接，門藏別岫深。
閣涼松冉冉，堂靜桂森森。
社內容周續，鄉中保展禽。
白衣居士訪，烏帽逸人尋。
佞佛將成傳，耽書或類淫。
長懷五羖贖，終著九州箴。
良訊封鴛綺，餘光借玳簪。
張衡愁浩浩，沈約瘦愔愔。
蘆白疑粘鬢，楓丹欲照心。
歸期無雁報，旅抱有猿侵。
短日安能駐，低雲只有陰。
亂鴉衝曬網，寒女簇遙砧。
東道違寧久，西園望不禁。
江生魂黯黯，泉客淚涔涔。
逸翰應藏法，高辭肯浪吟。
數須傳庾翼，莫獨與盧諶。
假寐憑書簏，哀吟叩劒鐔。
未嘗貪偃息，那復議登臨。
彼美迴清鏡，其誰受曲針。
人皆向燕路，無乃費黃金。